ทุ่ม3หมื่นล้าน อัดฉีดหมู่บ้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ปล่อยกู้ชาวบ้านดอกเบี้ยต่ำแค่9%
โพสต์ทูเดย์ — ออมสินทุ่ม 3 หมื่นล้าน ลุยยกระดับกองทุนหมู่บ้านเป็นสถาบันการเงินชุมชน 1.5 หมื่นแห่งในปีนี้ เตรียมขยายให้ครบ 3 หมื่นแห่งภายในปี 2555 เชื่อหนี้เสียน้อย ส่งหมอหนี้ลงคลุกปัญหา
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้จัดสัมมนาประธานเครือข่ายและผู้นำชุมชนจาก 76 จังหวัดทั่วประเทศ จังหวัดละ 4 คน เพื่อเตรียมความพร้อมในการเดินหน้ายกระดับกองทุนหมู่บ้านเป็นสถาบันการเงินชุมชน โดยได้ตั้งเป้าหมายยกระดับขึ้นเป็นสถาบันการเงินชุมชนให้ได้ 3 หมื่นแห่งภายในปี 2555 
นายเลอศักดิ์ กล่าวว่า หลักการยกระดับกองทุนหมู่บ้านขึ้นเป็นสถาบันการเงินในชุมชนนั้น ธนาคารออมสินจะกำหนดเงื่อนไขปล่อยกู้เพื่อเสริมสภาพคล่องให้สูงสุดถึง 10 ล้านบาทต่อกองทุน โดยคิดอัตราดอกเบี้ยลูกค้ารายย่อยชั้นดี หรือ เอ็มแอลอาร์ ลบ 1% หรือเท่ากับ 5% เพื่อให้กองทุนนำไปปล่อยกู้ต่อกับชาวบ้านในอัตรา 9% 
“ปีนี้ได้จัดเตรียมวงเงินสินเชื่อไว้ไม่น้อยกว่า 3 หมื่นล้านบาท เพื่อปล่อยกู้ให้หมู่บ้านที่ได้ยกระดับเป็นสถาบันการเงินชุมชนนำไปปล่อยกู้เพื่อสร้างอาชีพให้กับชาวบ้านทั่วไป เพื่อลดปัญหาหนี้นอกระบบที่คิดดอกเบี้ยสูง” นายเลอศักดิ์ กล่าว 
นอกจากนี้ ธนาคารจะต้องลงทุนไว้ 700 ล้านบาท สำหรับการวางระบบคอมพิวเตอร์และเครื่องพรินเตอร์แห่งละ 250 ล้านบาท และค่าอบรมหมอหนี้ ซึ่งที่ผ่านมา 2 เดือนก่อนสิ้นปี 2553 ธนาคารสามารถอบรมได้แล้ว 1.28 หมื่นคน ในปีนี้ได้ตั้งเป้าหมายอบรมหมอหนี้เพิ่มเติมอีก 1 แสนคน และในปี 2555 อีก 7.5 หมื่นคน รวมทั้งสิ้น 3 ปี จะมีหมอหนี้จำนวน 1.8 แสนคน เพื่อรองรับการขึ้นทะเบียนของกองทุนหมู่บ้านเพื่อยกระดับเป็นสถาบันการเงินชุมชนออกช่วยประชาชนเรื่องการเข้าถึงสินเชื่อและลดหนี้นอกระบบ
ทั้งนี้ ในปี 2553 ที่ผ่านมา ธนาคารสามารถยกระดับกองทุนหมู่บ้านขึ้นเป็นสถาบันการเงินชุมชนได้ 2,580 กองทุน ในปีนี้จะยกระดับขึ้นมาอีก 1.41.5 หมื่นกองทุน และในปี 2555 อีก 1.41.5 หมื่นกองทุน 
สำหรับกองทุนหมู่บ้านที่ลงทะเบียนอยู่ภายใต้การดูแลของธนาคารออมสินขณะนี้มี 6.3 หมื่นกองทุน จากทั้งหมด 7.9 หมื่นกองทุน ขณะนี้ได้รับการยกระดับขึ้นเป็นธนาคารชุมชนแล้ว 18 แห่ง โดยบางแห่งไม่มีปัญหาหนี้เสีย หรือ เอ็นพีแอล โดยนับตั้งแต่ปี 2547 ถึงปัจจุบันธนาคารสามารถต่อยอดกองทุนหมู่บ้านได้แล้ว 2.4 หมื่นหมู่บ้าน และเปิดเป็นสถาบันการเงินชุมชนได้แล้ว 179 แห่ง
“เท่าที่ติดตามการทำงานพบว่าหลายสถาบันการเงินแทบจะไม่มีหนี้เสีย ถ้ามีก็ต่ำมากแค่ 1% ซึ่งขณะนั้นธนาคารให้กู้ไปแล้ว 7.9 หมื่นล้านบาท สิ่งที่สัมผัสได้คือ หลายๆ หมู่บ้านต้องการเงินในการพัฒนาหมู่บ้านคนในชุมชนให้เข้มแข็ง ทำให้การปล่อยกู้มีประสิทธิภาพยอดหนี้เสียลดลงจากปี 2547 ที่มีหนี้เสียจากการปล่อยกู้ 2.4 หมื่นหมู่บ้าน หมู่บ้านละ 1 ล้านบาท ถึง 15% แต่ปัจจุบันลดลงอย่างเห็นได้ชัด ยิ่งมีระบบการอบรมหมอหนี้ขึ้นมาเพื่อทำหน้าที่เป็นที่ปรึกษาทางการเงินแก่ชุมชนก็จะทำให้คนในหมู่บ้านโดยเฉพาะคนชนบทที่ส่วนใหญ่ไม่สามารถเข้าถึงแหล่งเงินทุนในระบบที่ก็จะมีโอกาสมากขึ้น หนี้เสียก็ลดลงคนก็มีรายได้เพิ่มขึ้น” นายเลอศักดิ์ กล่าว
ผู้อำนวยการธนาคารออมสิน กล่าวว่า ธนาคารอยากพัฒนาต่อยอดหมู่บ้านที่เข้มแข็งให้มีสถาบันการเงินชุมชนที่มาขึ้นทะเบียนกับออมสินสักครึ่งหนึ่ง หรือ 3 หมื่นหมู่บ้าน ก็เชื่อว่าจะแก้ปัญหาการเงินระดับรากหญ้าได้